ফের জম্মু-কাশ্মীরে সেনা ক্যাম্পে হামলা চালালো জঙ্গিরা। এবার নিয়ন্ত্রণরেখা থেকে মাত্র পাঁচ কিলোমিটার দূরে কুপওয়ারা জেলার একটি সেনা ক্যাম্পকে নিশানা করেছে জঙ্গিরা। এই ঘটনায় ইতিমধ্যেই তিন সেনা জওয়ান শহিদ হয়েছেন। দুই আত্মঘাতী জঙ্গির মৃত্যুর খবর পাওয়া গিয়েছে।
এ দিন ভোর চারটে নাগাদ চৌকিবল সেনা ক্যাম্পে চার আত্মঘাতী জঙ্গি হামলা চালায় বলে জানা গিয়েছে। পাল্টা জবাব দেন সেনারাও। হামলার পর পাঁচ ঘণ্টা পেরিয়ে গেলেও সেনা-জঙ্গি গুলির লড়াই থামেনি। দুই জঙ্গির মৃত্যু হলেও অন্তত আরও দু’জন জঙ্গি সেনা ক্যাম্পের মধ্যে লুকিয়ে রয়েছে বলে সন্দেহ করা হচ্ছে। 
আরও পড়ুন
কারো দু’মাস আগে বিয়ে, কারো তিন বছরের চাকরি! ছত্তিশগড়ে শহিদ তিন বাঙালি
কাশ্মীরের এক আপেল বাগানে জঙ্গি-প্যারেড, ভাইরাল ভিডিও
একটি সর্বভারতীয় সংবাদচ্যানেলের অবশ্য দাবি, হামলার কয়েকঘণ্টা পরে গুলির লড়াই থেমেছে। কিন্তু লুকিয়ে থাকা জঙ্গিদের খোঁজে তল্লাশি অভিযান শুরু করেছেন সেনা জওয়ানরা। 
মৃত জওয়ানদের মধ্যে একজন মেজর পদাধিকারী রয়েছেন। জঙ্গিদের সঙ্গে গুলির লড়াইতে আহত পাঁচ জওয়ানকে চিকিৎসার জন্য দ্রুত হেলিকপ্টারে শ্রীনগর নিয়ে আসা হয়েছে। ২০১৬-র সেপ্টেম্বর মাসে উরির সেনা ক্যাম্পে পাক মদতপুষ্ট জঙ্গিদের হামলায় ১৯জন সেনা শহিদ হয়েছিলেন।